14-man-Roses klop Hamlet vir trofee | Netwerk24
14-man-Roses klop Hamlet vir trofee
Deur Shafiek Mouton 14 September 2018 06:00
Roses United is weer Boland se Wit-Sentraal-streekkampioen.
Roses het Hamlet Saterdag op Newtonpark 36-22 geklop en sodoende sy plek in die Boland-top-12-uitklopronde verseker.
Die verdedigende Boland-kampioen het soos ’n stoomtrein afgeskop met Percy Williams (skrumskakel) wat in die tweede minuut agter die doellyn gaan kuier het.
Roses se voorspelers was in ’n verwoestende bui en het die besoekers van Ceres in die kontaksituasies asook die vaste fasette geboelie.
Keenan Abrahams en J.R. Hoffmeester (stutte) en Ashwell Williams (slot) se name verdien vermelding terwyl Cleeff Solomons (binnesenter) telkemale die Hamlet-verdedigingslinie aan flarde geskeur het.
Die grootste besprekingspunt van die wedstryd was egter die twee geelkaarte wat Percy Williams ná 30 minute gekry het. Williams is eers weens ’n oortreding by ’n losskrum gestraf en het toe ’n geelkaart gekry.
Toe Thurlow Marsh (kaptein) die skeidsregter se beslissing bevraagteken, is Williams se geelkaart op bisarre wyse na ’n rooikaart verander.
Johnwen Lewis (vleuel) het na skrumskakel geskuif en teen die verwagting in ’n goeie wedstryd in dié ongewone posisie beleef.
Roses het egter met slegs 14 spelers steeds die wedstryd beheer en van tyd tot tyd sprankelende hardlooprugby opgedis.
Volgens Franzel September, die direkteur van afrigting van Roses, was sy span hoogs gemotiveerd vir die wedstryd.
“Ons wou sommer van die afskop af ons stempel op die wedstryd afdruk. Percy het vroeg gaan druk en dit het die pas vir die wedstryd aangegee. Hamlet was in die eerste ronde baie arrogant op sy tuisveld en ons wou hulle vandag ’n les leer. Ongelukkig moes ons dit met 14 spelers probeer doen en dit het ’n demper op die wedstryd geplaas. Hoe minder ek oor die skeidsregter se beslissing sê, hoe beter,” het September gesê.
Roses speel Saterdag teen Hillcrest op KPUT.
Puntemakers: Drieë: Percy Williams, Oshlin Lewis, Larnelle Maralack, Kennedy Rorwanna, Denver Fortuin en El-Shaun Davids. Ryan Julies het drie doelskoppe oorgeskop.
*Volgens September gaan Roses appèl aanteken teen Williams se rooikaart. Die uitslag van die appèl was teen druktyd nog nie duidelik nie.